b"\n_START_ARTICLE_\nAsfaltas\n_START_PARAGRAPH_\nAsfaltas (gr. \xe1\xbc\x84\xcf\x83\xcf\x86\xce\xb1\xce\xbb\xcf\x84\xce\xbf\xcf\x82, asphaltos\xc2\xa0'kaln\xc5\xb3 derva')\xc2\xa0\xe2\x80\x93 t\xc4\x85sus, juodas smulki\xc5\xb3j\xc5\xb3 mineralini\xc5\xb3 med\xc5\xbeiag\xc5\xb3 ir bitumo mi\xc5\xa1inys. Asfaltbetonis, gaminamas su sm\xc4\x97liu sumai\xc5\xa1ius asfalt\xc4\x85, naudojamas keli\xc5\xb3 dangai, hidroizoliacijai._NEWLINE_Gamtinis asfaltas gana retas, jis susidaro i\xc5\xa1 negiliai esan\xc4\x8dios naftos i\xc5\xa1garavus lengvosioms frakcijoms. Tokiame asfalte yra 30-40\xc2\xa0% bitumo, asfaltas kaupiasi klinties, smiltainio, dolomito ply\xc5\xa1iuose, \xc4\xafdubose. Telkini\xc5\xb3 yra Venesueloje, Kanadoje, Pranc\xc5\xabzijoje, Trinidade ir Tobage, Jordanijoje, Rusijoje._NEWLINE_Asfaltin\xc4\x97s uolienos (2-20\xc2\xa0% bitumo) pasitaiko da\xc5\xbeniau, toks asfaltas susidaro bitumui susimai\xc5\xa1ius su uolienomis._NEWLINE_Smulkiai sumaltas uolienas (klint\xc4\xaf) sumai\xc5\xa1ant su naftos bitumu, gaunamas dirbtinis asfaltas, kurio sud\xc4\x97tyje yra 5-12\xc2\xa0% bitumo.\n_START_SECTION_\nPanaudojimas\n_START_PARAGRAPH_\nGamtinis asfaltas naudotas senov\xc4\x97s Artim\xc5\xb3j\xc5\xb3 Ryt\xc5\xb3 valstyb\xc4\x97se kaip plytas ar akmenis ri\xc5\xa1anti med\xc5\xbeiaga, taip pat laiv\xc5\xb3 prie\xc5\xbei\xc5\xabrai. Senov\xc4\x97s Egipte asfaltas naudotas balzamuojant mumijas._NEWLINE_Tolimuosiuose Rytuose asfaltas l\xc4\x97tai virintas, kad b\xc5\xabt\xc5\xb3 i\xc5\xa1garintos kai kurios dalel\xc4\x97s. Gauta med\xc5\xbeiaga atv\xc4\x97susi \xc4\xafgaudavo kiet\xc4\x85 pavidal\xc4\x85, naudota hidroizoliacijai, taip pat kuriant skulpt\xc5\xabras._NEWLINE_\xc5\xa0iais laikais asfaltas daugiausiai naudojamas keliams tiesti."